
One of the most critical evolutionary moments of the international humanitarian law was that of accepting, as a fundamental principle, that force cannot be used unlimited (The right of belligerents to adopt means of injuring the enemy is not unlimited[1]). That principle has set the limits on the use of force from which one can derogate only when the law specifically provides that. This paper identifies and presents the main legal provisions for the situations when force can be used within national military actions focusing on the rules of human rights law.
Unul din cele mai importante momente în evoluţia dreptului internaţional umanitar a fost acela al admiterii de către lumea civilizată a principiului fundamental potrivit căruia forţa nu poate fi folosită nelimitat, adică restrângerea în alegerea mijloacelor de vătămare a adversarului. Acest principiu a determinat stabilirea limitelor folosirii forţei şi de la care se poate deroga doar în cazuri expres prevăzute de lege. Vom încerca pe parcursul prezentului articolul să identificăm şi apoi să prezentăm principalele reglementări ale situaţiilor în care forţa poate fi folosită în cadrul acţiunilor militare naţionale accentuând pe normele de drept internaţional al drepturilor omului.
I. Dreptul internaţional umanitar şi al drepturilor omului
În demersul nostru, vom porni de la premisa că dreptul internaţional umanitar şi dreptul internaţional al drepturilor omului sunt complementare. Astfel, amândouă urmăresc protejarea vieţii, integrităţii şi demnităţii persoanei, chiar dacă în maniere diferite, având o relevanţă directă asupra folosirii forţei. Dacă dreptul internaţional umanitar a fost codificat şi dezvoltat să reglementeze aspectele umanitare în timp de conflict armat, urmărind să protejeze persoanele care nu (mai) iau parte la ostilităţi şi să definească drepturile şi obligaţiile tuturor părţilor la conflict în conducerea ostilităţilor, dreptul internaţional al drepturilor omului protejează persoana întotdeauna, pe timp de pace ca şi pe timp de război. Acesta din urmă foloseşte tuturor iar scopul său principal este protejarea persoanei împotriva comportamentului arbitrar al statului. Pentru ca aceste[2] protecţii să fie eficace, prevederile internaţionale trebuie să se reflecte în legislaţia naţională. Legislaţia naţională trebuie să fie conformă cu obligaţiile internaţionale ale statului respectiv, hotărând asupra efectelor tratatelor în jurisdicţia acestora. În acest sens, multe state permit pur şi simplu ca tratatele să opereze la fel ca dreptul, în vreme ce altele solicită ca tratatele să fie convertite în dreptul intern – iar în unele cazuri chiar rescrise – pentru ca acestea să aibă efect.
Dreptul internaţional umanitar reflectă echilibrul care trebuie să existe între necesitatea militară şi obiectivele militare. Trebuie remarcat că în condiţiile noilor situaţii conflictuale (de exemplu, terorismul), dreptul internaţional umanitar va necesita o serie de adaptări şi revizuiri importante pentru a compensa problemele de aplicare la aceste împrejurări. Pe de altă parte, nu trebuie pierdut din vedere faptul că dreptul internaţional umanitar nu se aplică decât în conflictele armate, celorlalte situaţii aplicându-se dreptul internaţional al drepturilor omului.
Dreptul internaţional al drepturilor omului este format dintr-un set de principii şi norme, pe baza cărora persoane sau grupuri de persoane pot beneficia de anumite standarde de protecţie, comportament sau beneficii din partea autorităţilor, doar pentru simplul fapt că sunt fiinţe umane. Principalele instrumente universale în domeniul drepturilor omului, care sunt acum în vigoare, sunt următoarele: Declaraţia Universală a Drepturilor Omului, adoptată de Adunarea Generală a Organizaţiei Naţiunilor Unite în anul 1948; Pactul Internaţional cu privire la Drepturile Civile şi Politice (ICCPR301) din 1966; Convenţia internaţională asupra drepturilor economice, sociale şi culturale din 1966; Convenţia O.N.U. împotriva torturii şi a altor pedepse sau tratamente crude, inumane sau degradante din 1984 şi Convenţia asupra drepturilor copilului din 1989. Instrumentele regionale – cum ar fi Convenţia europeană asupra drepturilor omului (CEDO), Convenţia Americană asupra drepturilor omului sau Carta Africană asupra drepturilor omului şi popoarelor – creează propriile mecanisme internaţionale de supraveghere în completarea sistemului universal.
Dreptul la viaţă este dreptul suprem, deoarece fără garantarea efectivă a acestuia, toate celelalte drepturi ale omului şi-ar pierde conţinutul. Dreptul fiecăruia la viaţă, libertate şi securitate a persoanei este proclamat în articolul 3 al Declaraţiei Universale a Drepturilor Omului. Aceste drepturi sunt reiterate atât în articolele 6.1 şi 9.1 ale ICCPR cât şi în instrumente regionale (art. 4 şi 6 ale Cartei Africane asupra drepturilor omului şi popoarelor; art. 4.1 şi 7.1 ale Convenţiei Americane asupra drepturilor omului, art. 2 şi 5.1 ale CEDO). Articolul 6 aln.1 din ICCPR statuează că: „Fiecare fiinţă umană are un drept inerent la viaţă. Acest drept trebuie protejat de lege. Nimeni nu trebuie privat în mod arbitrar de viaţa sa.” Mai departe, articolul 9 aln.1 din acelaşi document – [3] ICCPR – consemnează că: „Fiecare are dreptul la liberate şi securitate a persoanei. Nimeni nu trebuie să fie subiectul arestului sau detenţiei arbitrare. Nimeni nu trebuie privat de libertate cu excepţia acelor situaţii şi în conformitate cu procedurile prevăzute de lege.” Poate părea paradoxal, după cum apreciază Ion Dragoman302, ca militarilor, împuterniciţi prin lege să gestioneze violenţa extremă pentru îndeplinirea unor scopuri politice supreme, să li se aplice obligaţia de a respecta dreptul la viaţă. Folosirea forţei letale de către militari nu este o acţiune la discreţia individului purtător de armă ci este o permisiune clar prevăzută şi definită de lege.
Majoritatea instrumentelor de drept aplicabil drepturilor omului permit guvernelor să deroge, în condiţii stricte, de la anumite drepturi, când acestea se confruntă cu o ameninţare publică serioasă. Cu toate acestea, există un aşa zis „nucleu dur” al drepturilor omului de la cere guvernele nu pot deroga sub nici o împrejurare. [4] Printre aceste drepturi fundamentale[5], se numără şi dreptul la viaţă. Nici un fel de derogare nu este permisă sub imperiul dreptului internaţional umanitar, deoarece această ramură a dreptului a fost creată încă de la început să se aplice în situaţii extreme.
În anumite situaţii, limitativ specificate de lege, se poate deroga de la drepturile prevăzute de ICCPR , măsură care trebuie văzută ca o suspendare de către stat a anumitor obligaţii. Cu toate acestea, chiar şi derogările sunt guvernate de către dreptul internaţional al drepturilor omului; aceste derogări nu pot conta ca o suspendare completă şi neverificată a drepturilor omului. În mod corespunzător, articolul 4 al ICCPR statuează că statele pot lua “măsuri derogatorii de la obligaţiile pe care acestea le au conform acestei convenţii”, dar doar atunci când un pericol public excepţional ameninţă existenţa naţiunii şi care a fost proclamat public.” În acest sens, considerăm că nu doar responsabilii cu aplicarea legii trebui să fie familiarizaţi cu prevederile Codului Naţiunilor Unite pentru Responsabilii cu Aplicarea Legilor (CCLEO[6], 1979) precum şi cu Principiile Fundamentale cu privire la Folosirea Forţei şi a Armelor de Foc de Responsabilii cu Aplicarea Legilor (BPUFF[7], 1990), dar chiar şi membrii forţelor armate care pot, în situaţiile strict reglementate, să recurgă la aplicarea forţei. Deoarece cele două documente nu stabilesc obligaţii legale, ele pot fi considerate ca făcând parte dintr-un „drept opţional” (soft law). Cu toate acestea, ele oferă instrucţiuni utile pentru rezolvarea problemelor specifice ale menţinerii legii şi ordinii.
II. Dreptul aplicabil şi implicaţiile practice asupra folosirii forţei
Din punct de vedere al limitelor legale ale folosirii forţei în acţiunile militare naţionale, dreptul aplicabil se determină în conformitate cu împrejurările de fapt şi de drept existente la momentul executării acelei acţiuni. Prin împrejurări de fapt înţelegem, în principal, locul şi momentul desfăşurării iar prin împrejurări de drept ne referim la starea juridică declarată sau implicită rezultând din prevederile dreptului internaţional: pace, criză sau război.
Astfel, în timp de pace şi criză, acţiunile militare naţionale se supun normelor relevante ale dreptului naţional şi se desfăşoară în concordanţă cu prevederile dreptului internaţional public, incluzând aici dreptul internaţional al drepturilor omului, dreptul mării sau dreptul aerian. În timp de conflict armat, situaţie ce poate include perioada în care s-a declarat contracararea surprinderii şi contracararea agresiunii[8], acţiunile militare naţionale vor intra sub incidenţa dreptului internaţional umanitar. Cât priveşte concurenţa normelor dreptului internaţional umanitar cu normele relevante situaţiilor de pace şi criză, trebuie menţionat că acestea nu se exclud ci se completează, dreptul internaţional umanitar specificând nivelul maxim de întrebuinţare a forţei precum şi activităţile permise, specifice războiului.
II.1. Garantarea democraţiei constituţionale (în timp de pace şi criză)
Pe lângă misiunea tradiţională, cea de apărare a ţării, armatei îi revine, potrivit Constituţiei, şi misiunea de garantare a democraţiei constituţionale, răspunzând astfel cerinţelor poporului pe care îl reprezintă. Democraţia constituţională presupune o anumită stare de ordine, derivată din starea generală de armonie ideală care ar trebuie să existe între indivizi şi între aceştia şi instituţii şi care să favorizeze mersul normal al societăţii. Având o conotaţie pozitivă, un ideal spre care tinde societatea, ordinea poate exista chiar în condiţiile manifestării unor factori perturbatori dar care nu depăşesc un anumit prag de îngrijorare. În condiţiile în care aceşti factori tind să se permanentizeze şi să perturbeze bunul mers al vieţii, apare dezordinea, o stare cu conotaţii negative, indezirabile. În literatura de specialitate, se apreciază că în vederea garantării democraţiei constituţionale, recurgerea la soluţia oferită de armată va fi justificată de: 1) situaţiile care impun decretarea stării de urgenţă sau a stării de asediu; 2) cazurile în care forţele de ordine ar fi depăşite de evenimente, ne mai putând restabili ordinea publică; şi 3) în situaţia în care autorităţile locale ordonă intervenţia militarilor din zona lor de responsabilitate, fie în sprijinul forţelor de ordine, a protecţiei civile, fie a intervenţiei umanitare, în cazul unor calamităţi naturale în localitatea de reşedinţă şi împrejurimi.[9]
În planul construcţiei juridice, participarea la garantarea democraţiei constituţionale a armatei se poate justifica prin investirea acesteia de către o parte a populaţiei – afectată de vătămarea democraţiei constituţionale – cu mandatul de a impune respectarea legii populaţiei considerate în conflict cu valorile democratice şi implicit cu normele legale. Această intervenţie în viaţa socială, are drept consecinţă suspendarea temporară a drepturilor fundamentale ale acelei părţi a populaţiei, prin punerea în pericol a vieţii, integrităţii corporale sau a libertăţii persoanei.În majoritatea ţărilor, operaţiile de impunere a legii în situaţii de criză şi care deci nu îndeplinesc condiţiile unui conflict armat, sunt desfăşurate de către forţele de poliţie sau securitate. Când forţele armate sunt desfăşurate în scopul ducerii unor astfel de operaţii, acestea joacă, de obicei, un rol de sprijin, fiind subordonate autorităţilor civile. Rolul persoanelor oficiale şi a organizaţiilor însărcinate cu impunerea legii, indiferent cine sunt acestea sau cum sunt organizate, este de a: menţine legea şi ordinea; preveni şi constata infracţiunile şi de a sprijini situaţiile de urgenţă indiferent de tipul acestora. Dreptul conflictelor armate nu se aplică acestor situaţii, care sunt guvernate de obligaţiile pe care statul respectiv le are în domeniul drepturilor omului.
II.1.1.Adunări şi demonstraţii
Fenomenul ieşirii în stradă a oamenilor pentru a-şi exprima vocal şi în mod public anumite opinii este comun majorităţii statelor lumii. Evenimente precum mitinguri, demonstraţii (sau oricum s-ar chema acestea) sunt văzute ca şi consecinţe inevitabile a libertăţii individuale şi colective. Deşi aceste evenimente nu sunt necesarmente violente, din nefericire ocaziile care ies în evidenţă şi care tind să rămână în memoria colectivă sunt acelea marcate de confruntări violente (fie între demonstranţi, fie între demonstranţi şi responsabilii cu impunerea legii).
Un număr de drepturi şi libertăţi codificate în astfel de instrumente de drept internaţional aplicabil drepturilor omului cum ar fi ICCPR sunt aplicabile adunărilor, demonstraţiilor, mitingurilor şi altor evenimente similare. Fiecare om are: 1) Dreptul la propria opinie fără restricţie (ICCPR, Art. 19.1); 2) Dreptul la libertatea de exprimare (ICCPR, Art. 19.2); 3) Dreptul de a se întruni în mod paşnic (ICCPR, Art. 21); 4) Dreptul la libertatea de asociere (ICCPR, Art. 22.1). Exercitarea acestor drepturi nu este nelimitată. Se pot impune restricţii, cu condiţia ca acestea să fie legale, necesare, pentru respectarea drepturilor sau reputaţiei altor persoane, sau proporţionale (de exemplu, statele pot impune atâtea restricţii cât să-şi atingă scopurile). În plus, raţiuni de „siguranţă publică” pot fi invocate ca un motiv legal pentru restrângerea dreptului la întruniri paşnice şi la libertatea de asociere (ICCPR, Art. 21 şi 22.2.). În concordanţă cu această prevedere, Constituţia României, la art. 53, admite posibilitatea restrângerii unor drepturi, cu excepţia drepturilor şi libertăţilor fundamentale, atunci când există ameninţări la adresa securităţii naţionale, a ordinii[…]. Articolul 22 al ICCPR stabileşte dreptul persoanelor la libertatea de asociere. Cu toate acestea, este important de notat ultima propoziţie a paragrafului 2: „Acest articol nu trebuie să împiedice impunerea de restricţii legale asupra membrilor forţelor armate sau poliţiei în exercitarea de către aceştia a acestui drept.” Multe state restricţionează activitatea politică a membrilor poliţiei şi ai forţelor armate tocmai pentru a preveni pe aceşti purtători de arme de la a se implica în treburi politice.
Menţinerea legii şi ordinii, în mod particular, în cazul adunărilor ilegale, este o sarcină complexă. Revoltele (tulburările) pot fi experienţe înspăimântătoare pentru orice agenţi de impunere a legii şi care presupun o mare doză de curaj pentru a înfrunta mulţimea furioasă şi posibil înarmată. În acest caz este nevoie de o forţă bine instruită, profesionistă şi disciplinată pentru a calma şi împrăştia mulţimea fără a se recurge la folosirea forţei. Provocarea este mare pentru forţele de poliţie sau de securitate, care pot să nu fie foarte bine pregătite sau echipate pentru o asemenea sarcină, sau ceea ce limbajul legii defineşte ca fiind depăşite de situaţie. Totuşi, este mult prea mult pentru forţele armate a căror membri sunt pregătiţi să înfrunte inamici şi nu pe proprii cetăţeni. Ei nu sunt de regulă nici instruiţi şi nici echipaţi pentru controlul mulţimii. Înaintea alocării unei asemenea sarcini pentru forţele armate, autorităţile trebuie să se asigure că dreptul naţional este în conformitate cu standardele internaţionale. În plus, legislaţia naţională trebuie să stipuleze împrejurările în care forţele armate pot fi chemate să îndeplinească sarcini de impunere a legii şi să clarifice relaţiile între puterea civilă şi militari pe timpul unor asemenea operaţii. Astfel, toate măsurile necesare trebuie luate pentru a: 1) evita folosirea excesivă a forţei de către ofiţerii de impunere a legii, inclusiv de către forţele armate, pe timpul menţinerii sau restabilirii legii şi ordinii; 2) asigura că orice persoană care este rănită primeşte îngrijirea necesară şi că persoanele decedate sunt tratate cu respect şi identificate; precum şi 3) a se asigura că persoanele arestate sau deţinute de către autorităţile care menţin sau restabilesc legea şi ordinea sunt tratate corect şi cu umanitate. În dreptul românesc, folosirea forţei şi a armelor de foc este autorizată[10] de către trupele de jandarmi şi poliţie, în situaţiile în care adunările publice îşi pierd caracterul paşnic si civilizat şi care pot degenera în tulburări grave la adresa ordinii şi liniştei publice şi care pun în pericol viaţa, integritatea corporală a cetăţenilor a trupelor de ordine sau ameninţă cu devastări ori distrugeri de clădiri si alte bunuri de interes public sau privat. (art.17). Legea prevede, în conformitate cu reglementările internaţionale şi măsuri de avertizare a manifestanţilor despre iminenţa folosirii forţei. Cât priveşte măsura extremă a folosirii armelor de foc, recurgerea la acest mijloc letal se face doar în caz de absolută necesitate (art.23) limitat la atingerea scopului restabilirii ordinii publice.
Procedurile de operare cu caracter permanent (SOP) pentru impunerea legii trebuie să fie compatibile cu standardele internaţionale referitoare la folosirea forţei. Acestea trebuie să fie incluse în manuale – scrise într-un limbaj simplu uşor accesibil unui număr mare de persoane – şi transformate în reguli de angajare/ de folosire a forţei. Instruirea personalului trebuie să includă aspecte practice care să fie cât mai apropiate de realitate.
II.1.2.Tulburări şi tensiuni interne
Niciunul din instrumentele dreptului internaţional nu oferă o definiţie adecvată a ceea ce se înţelege prin termenul de „tulburare internă şi tensiuni”. Articolul 1, paragraful 2 al Protocolul II adiţional la Convenţiile de la Geneva din 1949 menţionează într-adevăr „situaţiile de tensiune internă şi tulburările interne cum sunt actele de dezordine publică, actele sporadice şi izolate de violenţă şi alte acte similare, ca nefiind conflicte armate.” Dincolo de aceste câteva exemple, nu se oferă o definiţie. În practică, tulburările interne sunt acte tipice de dezordine publică însoţite de acte de violenţă. În cazul tensiunilor interne, poate să nu fie violenţă, dar statul poate recurge la practici precum arestări în masă a oponenţilor şi suspendarea anumitor drepturi ale omului, adesea cu intenţia de a preveni degenerarea situaţiei în tulburare internă.
Principiile esenţiale ale drepturilor omului care sunt aplicabile pe timpul tulburărilor şi tensiunilor interne şi care sunt în mod particular relevante pentru impunerea legii sunt: 1) dreptul fiecărei fiinţe umane la viaţă, libertate şi securitate a persoanei; 2) interzicerea torturii precum şi a tratamentului şi a pedepsei crude, inumane or degradante; 3) interzicerea arestării sau deţinerii arbitrare; 4) dreptul la un proces corect; 5) dreptul persoanelor private de libertate de a fi tratate cu umanitate; 6) interzicerea amestecului arbitrar sau ilegal în viaţa privată, familia, corespondenţa sau domiciliul persoanei; 6) dreptul la libera exprimare, opinie, adunare paşnică sau asociere.
Acolo unde dreptul naţional permite luarea măsurilor de urgenţă în interesul securităţii naţionale, siguranţă publică sau ordine publică, aplicarea unor asemenea măsuri, pe criteriul caracterului excepţional al situaţiei, pot să nu fie considerate ca arbitrare sau discriminatorii. Dreptul la liberă exprimare, întrunire paşnică şi asociere poate fi limitat ca o consecinţă a tulburărilor şi tensiunilor interne doar acolo unde asemenea limitări sunt legale şi necesare.
Nu este întotdeauna clar când incidente separate (cum ar fi adunări, mitinguri, demonstraţii, mulţimi, acte izolate de violenţă) se transformă în evenimente conectate şi, văzute împreună, se pot constitui în tulburări sau tensiuni. Ce este clar, totuşi, este că şabloane de acest gen pun probleme serioase autorităţilor pentru menţinerea siguranţei publice, a legii şi ordinii. Tulburările şi tensiunile pot conduce în cele din urmă la situaţii care să ameninţe viaţa naţiunii şi să determine guvernul să declare stare de urgenţă (asediu).
Problemele specifice de impunere a legii puse de tulburări şi tensiuni depind de standardele de organizare şi echipare ale respectivei agenţii responsabile cu impunerea legii cât şi de pregătirea personalului acesteia. Acţiunea de impunere a legii luată în asemenea situaţii poate avea consecinţe pe termen lung. Anumite forme de acţiune legale, ne-arbitrare şi precise, orientate direct asupra iniţiatorilor şi celor care întreţin tulburările şi tensiunile pot duce la restabilirea controlului şi la reducerea stării de încordare. Acţiuni la întâmplare – ca şi acţiuni discriminatorii, ilegale şi arbitrare – pot eroda încrederea în impunerea legii, să pună în pericol siguranţa publică şi să fie cel puţin responsabilă în parte de escaladarea violenţei şi a tensiunii în general.
II.1.3. Starea de urgenţă şi asediu
Tulburările şi tensiunile interne pot determina un guvern să-şi piardă încrederea în abilitatea de a controla o situaţie cu măsurile pe care le are la dispoziţie. În mod corespunzător, articolul 4 al ICCPR statuează că statele pot lua “măsuri derogatorii de la obligaţiile pe care acestea le au conform acestei convenţii”, dar doar atunci când un pericol public excepţional ameninţă existenţa naţiunii şi care a fost proclamat public.” Astfel, în situaţii de criză – apariţia unor pericole grave la adresa apărării ţării şi securităţii naţionale, a democraţiei constituţionale ori pentru prevenirea, limitarea sau înlăturarea urmărilor unor dezastre – care impun măsuri excepţionale, legislaţia românească[11] prevede posibilitatea instituirii stării de asediu sau a stării de urgenţă.
Legislaţia relevantă şi care se aplică stării de urgenţă/ asediu este legislaţia naţională care acoperă problematica drepturilor omului, cu derogările care se impun. Dacă starea de urgenţă/ asediu este declarată sau menţinută pe timpul conflictului armat, în acest caz se aplică dreptul internaţional umanitar. Majoritatea constituţiilor conţin clauze pentru aceste situaţii (urgenţă/ asediu) care împuternicesc pe şeful statului sau guvernul respectiv să ia măsuri excepţionale (inclusiv restricţii asupra sau chiar suprimarea drepturilor fundamentale) cu sau fără consimţământul parlamentului în timp de război sau în alte situaţii de urgenţă/ asediu. Constituţia României din 2003 stabileşte la art. 93 în competenţa Preşedintelui României sarcina de instituire, potrivit legii speciale[12], a stării de asediu sau a stării de urgenţă, urmând a solicita Parlamentului încuviinţarea măsurii adoptate în cel mult 5 zile de la luarea acesteia. Desigur, asemenea prevederi pot fi aplicate şi în mod eronat. Dreptul internaţional are deci sarcina de a echilibra dreptul legitim al statelor suverane de a-şi apăra ordinea lor constituţională şi cel al apărării drepturilor omului.
Diferitele instrumente regionale de drepturile omului recunosc, de asemenea, starea de urgenţă/ asediu. În timp ce ICCPR menţionează doar urgenţele publice ca bază pentru declararea stării de urgenţă, art. 15 al Convenţiei Europene a drepturilor Omului, art.15 al Cartei Sociale europene şi art.27 al Convenţiei Americane a drepturilor omului menţionează, de asemenea, şi războiul. În schimb, Carta Africană a drepturilor omului şi popoarelor nu conţine o asemenea clauză privind starea de urgenţă.
Derogarea de la drepturile prevăzute de ICCPR este o suspendare de către stat a anumitor obligaţii. Cu toate acestea, chiar şi derogările sunt guvernate de către dreptul internaţional al drepturilor omului; aceste derogări nu pot conta ca o suspendare completă şi neverificată a drepturilor omului. Un număr de cerinţe trebuie să fie îndeplinite: 1) urgenţa trebuie să fie în mod oficial proclamată de către organizaţia internă competentă pentru acest lucru. Aceasta permite populaţiei să ştie exact care este scopul/ aria de acoperire materială, teritorială şi temporală a măsurilor de urgenţă şi previne de facto derogări şi încercări retroactive de a justifica violări ale drepturilor omului. 2) măsurile derogatorii pot fi luate doar „strict în măsura cerută de exigenţele situaţiei”; 3) măsurile luate nu trebuie să fie „inconsistente cu alte obligaţii (ale statului) sub dreptul internaţional şi nu (trebuie) să implice discriminare doar pe criteriu de rasă, culoare, sex, limbă, religie sau origine socială”; 4) articolul 4.3. al ICCPR stipulează că orice stat care este parte la convenţie „trebuie să informeze imediat celelalte state părţi (…), prin intermediul Secretarului-general al Naţiunilor Unite, despre prevederile de la care s-a derogat şi despre motivele care au stat la baza acestei măsuri.” În mod similar, trebuie să se informeze şi despre încetarea stării de urgenţă. Aceste comunicări sunt menite să faciliteze supravegherea internaţională; 5) Aşa cum am menţionat anterior, de la anumite drepturi nu se poate deroga sub nici o circumstanţă. În art. 4.2. al ICCPR se fac anumite referiri la alte prevederi non-derogatorii. Acestea sunt următoarele: dreptul la viaţă (Art. 6); Interzicerea torturii (Art. 7); Interzicerea sclaviei şi robiei (Art. 8); Interzicerea deţinerii pentru imposibilitatea executării unei obligaţii contractuale (Art. 11); Interzicerea retroactivităţii legii penale (Art. 15); Dreptul de recunoaştere ca persoană în faţa instanţei de judecată (Art. 16); Dreptul la libertatea gândirii, conştiinţei şi religiei (Art. 18). Niciuna din aceste prevederi nu pot fi suspendate sau abrogate pe timpul stării de urgenţă. Toate persoanele beneficiază de prevederile respective în orice împrejurare. Astfel, nici un stat nu poate invoca o stare de urgenţă ca o scuză pentru eşuarea de a proteja sau susţine drepturi non-derogabile.
Legislaţia românească în domeniu prevede posibilitatea instituirii stării de urgenţă atunci când există un pericol grav actual sau iminent privind securitatea naţională ori funcţionarea democraţiei constituţionale (art.3 lit.a) situaţii care pot determina trecerea unor atribuţii ale administraţiei publice centrale de specialitate şi ale administraţiei publice locale în competenţa autorităţilor militare (art.7.1). Coordonarea aplicării măsurilor dispuse pentru starea de urgenţă revine Ministerului Administraţiei şi Internelor (art.18), forţele armate, intervenind pentru garantarea democraţiei constituţionale, la cererea acestuia şi în baza aprobării Consiliului Suprem de Apărare a Ţării (CSAT). Ministerul Apărării are în aceste cazuri un rol de sprijin al forţelor Ministerului Administraţiei şi Internelor, acţionând în limitele şi condiţiile stabilite de CSAT (art.18 aln.3) şi numai în misiuni pentru care au pregătirea şi dotarea corespunzătoare (art.18 aln.4). Cât priveşte derogarea de la drepturile prevăzute de ICCPR, în România, Preşedintele instituie starea de urgenţă/ asediu iar măsura se aduce la cunoştinţa populaţiei neîntârziat (art.10, 11 OUG 1/ 1999) iar măsurile derogatorii vor fi luate doar pe o perioada de cel mult 60 de zile, în cazul stării de asediu sau de cel mult 30 de zile, în cazul stării de urgenţă (art.5 OUG 1/ 1999).
Legea românească interzice limitarea dreptului la viaţă, cu excepţia cazurilor când decesul este rezultatul unor acte licite de război, tortura şi pedepsele ori tratamentele inumane sau degradante; condamnarea pentru infracţiuni neprevăzute ca atare, potrivit dreptului naţional sau internaţional; restrângerea accesului liber la justiţie(art. 32), prevedere în deplină concordanţă cu legislaţia europeană a drepturilor omului (art.15 lit. b al CEDO). Cu excepţia acestor drepturi şi libertăţi fundamentale, în măsura în care situaţia o cere se pot restrânge şi exercitarea altor drepturi. Situaţiile derogatorii privesc, potrivit art.53 din Constituţie, raţiuni de apărare a securităţii naţionale, a ordinii, a sănătăţii ori a moralei publice, a drepturilor şi a libertăţilor cetăţenilor; desfăşurarea instrucţiei penale; prevenirea consecinţelor unei calamităţi naturale, ale unui dezastru ori ale unui sinistru deosebit de grav. Măsura trebuie să fie proporţională cu situaţia care a determinat-o, aplicată nediscriminatoriu şi fără a aduce atingeri dreptului sau libertăţii restrânse.
Limitele folosirii forţei armate în cazul instituirii stării de asediu sau a stării de urgenţă trebuie interpretate după caracterul evenimentelor care au generat starea respectivă. OUG 1 / 1999 privind regimul juridic al stării de urgenţă şi a stării de asediu, după completarea prin legea 453/ 2004 nu mai reglementează aceste limite, poate şi datorită caracterului discreţionar al prevederii care deroga de la legislaţia stării de normalitate.[13] Rezultă că forţa poate fi folosită, în alte situaţii decât cele în legitimă apărare, în limitele prevăzute de legislaţia naţională (art. 46 – 52, care reglementează uzul de armă, din Legea 17/ 1996 privind regimul armelor de foc şi al muniţiilor) pe timp de pace şi criză şi de către dreptul internaţional umanitar pe timpul stării de conflict armat. În ceea ce priveşte legislaţia românească, folosirea forţei armate în acţiunile militare naţionale, în sensul de aplicare fizică a acesteia, va fi reglementată de o lege concepută special pentru acele situaţii[14] care nu sunt acoperite de dreptul internaţional umanitar printre care sunt şi acele situaţii pe timp de pace, pe teritoriul naţional, altele decât conflicte armate şi care va abroga Legea 17/ 1996 privind regimul armelor de foc şi al muniţiilor. Este de remarcat că, este pentru prima dată când o lege românească vorbeşte de proceduri referitoare la regulile de angajare însă într-un context care creează cadrul dezbaterii asupra configuraţiei instrumentelor de reglementare a forţei în acţiunile militare naţionale desfăşurate pe teritoriul naţional. Astfel, legea în discuţie nu creează simetrie pentru reglementarea folosirii forţei în afara teritoriului naţional cu reglementarea folosirii forţei pe teritoriul naţional. În acest sens, constatăm că, dacă pentru prima situaţie se întrebuinţează termenul de reguli de angajare, pentru cea de-a doua legea face referire la uzul de armă, termen de altfel consacrat în limbajul uzual militar. Diferenţierea respectivă a fost evidenţiată pentru prima dată în literatura de specialitate americană[15] în domeniul folosirii forţei care, în prezent, are tendinţa de a influenţa doctrina în sensul de a se distinge între reguli de angajare şi reguli de folosire a forţei, exact în ideea asimilată şi de legea română, după cum forţele armate participă la misiuni în afara teritoriului naţional sau pe teritoriul naţional. În ceea ce priveşte tema articolului nostru, proiectul de lege amintit reia din Legea 17/1996 reglementarea împrejurărilor şi a regulilor de folosire a forţei (uzului de armă) pentru paza şi protecţia obiectivelor militare şi a persoanelor, împotriva celor care atacă sau împiedică militarii să execute misiuni de luptă şi în executarea intervenţiei contra-teroriste, în situaţiile prevăzute de lege, dar introduce şi două situaţii noi: uzul armamentului de bord şi al mijloacelor terestre de apărare aeriană împotriva aeronavelor de către forţele aeriene şi uzul armamentului de bord, inclusiv al mijloacelor aeriene îmbarcate, împotriva aeronavelor sau pentru oprirea sau reţinerea altor nave ori ambarcaţiuni în scopul pazei şi apărării obiectivelor militare sau asigurării siguranţei zonelor militare restricţionate de către forţele navale.
Este deci esenţial pentru orice forţe care ar putea opera într-o situaţie în stare de urgenţă declarată să înţeleagă pe deplin faptul că deşi anumite drepturi ale omului sunt suspendate, folosirea forţei şi a armelor de foc rămâne guvernată de legislaţia naţională, în concordanţă cu obligaţiile internaţionale.
II.2. Apărarea teritoriului, independenţei şi suveranităţii (în timp de conflict armat)
Pentru o abordare completă a reglementării folosirii forţei în acţiunile militare naţionale pentru apărarea teritoriului, independenţei şi suveranităţii trebuie să distingem între legitimitatea folosirii forţei, adică sensul larg al sintagmei şi autorizarea aplicării forţei fizice, adică sensul restrâns al aceleaşi sintagme. Astfel, recurgerea la folosirea forţei pentru apărarea teritoriului, independenţei şi suveranităţii este reglementată de dreptul internaţional ca un drept legitim al statelor prevăzut de art.51 al Cartei O.N.U. şi care este exprimat fie individual, atunci când existenţa naţiunii este pusă în pericol, fie colectiv, sub auspiciile angajamentelor reciproce conforme art. 5 din Tratatul de la Washington din 1949. Constituţia României (art.1 şi 118) oferă cadrul de legitimitate necesar la nivel naţional pentru luarea măsurilor necesare garantării suveranităţii, a independenţei şi a unităţii statului, a integrităţii teritoriale a ţării şi a democraţiei constituţionale, inclusiv prin folosirea forţei de către armată, instrumentul de stat specializat pentru această misiune. De asemenea, trebuie să menţionăm că statul, în virtutea suveranităţii sale, poate recurge la forţă şi împotriva propriilor cetăţeni care pot pune în pericol democraţia constituţională, împrejurări reglementate de legea specială pentru instituirea stării de asediu şi a stării de urgenţă. Situaţiile prezentate oferă o parte a caracteristicilor necesare definirii conflictului armat.
Astfel, în conformitate cu tribunalul Penal Internaţional pentru fosta Iugoslavie, „un conflict armat există oricând există o recurgere la forţă armată între state sau violenţă armată prelungită între autorităţi guvernamentale şi grupuri armate organizate sau între aceste din urmă forţe în interiorul statului”[16]. În majoritatea ţărilor, operaţiile militare sunt executate de către forţele armate. Cu toate acestea, forţele de securitate sau poliţie pot de asemenea să fie angajate, cazuri în care acestea îşi vor menţine responsabilitatea pentru impunerea legii. Dacă dreptul intern şi cel al drepturilor omului rămân aplicabile (derogările de la drepturile omului garantate trebuie să fie compatibile cu obligaţiile statului sub imperiul dreptului internaţional umanitar) atât în timp de pace cât şi în timp de război, dreptul internaţional umanitar este aplicabil exclusiv pe timp de conflict armat, fie acesta non-internaţional (intern) sau internaţional (cu excepţia unor măsuri pregătitoare şi de implementare aplicabile în timp de pace).
În general, pe timpul conflictelor fără caracter internaţional grupurile armate non-guvernamentale luptă fie între ele fie împotriva forţelor guvernamentale: 1) pe teritoriul unui singur stat; 2) cu un nivel de intensitate care depăşeşte pe cel ala actelor de violenţă izolate şi sporadice, şi 3) cu un nivel de organizare care să le permită executarea operaţiilor de durată şi concertate. În plus de aceasta, grupurile armate pot de asemenea exercita un minimum de control asupra teritoriului. Exercitarea unui asemenea control nu implică o schimbare în statutul părţilor, dar în schimb determină care instrumente legale sunt aplicabile.
Dreptul conflictelor armate fără caracter internaţional distinge două situaţii: aceea în care grupul armat a realizat un anumit grad de control minim asupra teritoriului şi cea în care nu a realizat controlul minim asupra teritoriului. Dreptul aplicabil este dependent de fiecare din aceste situaţii. Doar câteva prevederi ale dreptului conflictelor armate sunt relevante în mod special conflictelor armate fără caracter internaţional; majoritatea cadrului legal aplicabil este generat astfel de dreptul cutumiar al conflictelor armate. Totuşi, în general, următoarele instrumente de drept al conflictelor armate se aplică: 1) articolul 3 comun Convenţiilor de la Geneva din 1949; 2) articolul 4 al Convenţiei de la Haga din 1954 pentru protecţia bunurilor culturale în caz de conflict armat; 3) Convenţia Naţiunilor Unite din 1980 asupra interzicerii sau limitării unor arme convenţionale care pot fi considerate ca producând efecte traumatice excesive sau ca lovind fără discriminare (cu amendamentele din 2001 la articolul 1), cu Protocolul I din 1980 asupra schijelor nelocalizabile, Protocolul II din 1980 asupra interzicerii şi limitării utilizării minelor, capcanelor şi altor dispozitive (amendat în 1996), Protocolul III din 1980 asupra interzicerii sau limitării utilizării armelor incendiare, Protocolul IV din 1995 asupra armei laser care provoacă orbirea, Protocolul V din 2003 privind dispozitivele neexplodate în război; 4) Convenţia de la Ottawa din 1997 privind interzicerea utilizării, stocării, producerii şi transferului minelor antipersonal şi distrugerea lor; 5) Protocolul II din 1999 la Convenţia de la Haga pentru protecţia bunurilor culturale în caz de conflict armat; 6) Protocolul Opţional din 2000 la Convenţia privind drepturile copilului asupra implicării copiilor în conflictele armate; 7) Protocolul III din 2005 adiţional la Convenţiile de la Geneva. Articolul 3 comun Convenţiilor de la Geneva din 1949 este prevederea fundamentală aplicabilă conflictelor armate fără caracter internaţional, aceasta constituindu-se într-un sumar al normelor esenţiale în toate conflictele armate.
Oricând un grup armat a realizat un anumit grad de minimum control asupra unui teritoriu, Protocolul II adiţional la Convenţiile de la Geneva, care dezvoltă şi suplimentează articolul 3 comun Convenţiilor de la Geneva, este aplicabil în plus faţă de alte instrumente deja menţionate. Protocolul II adiţional conţine, în mod particular: o listă extinsă a drepturilor şi protecţiilor fundamentale; prevederi precise privind persoanele a căror libertate a fost restrânsă; prevederi în legătură cu condamnarea şi pedepsirea infracţiunilor legate de conflictele armate interne, incluzând un apel la amnistie generală la sfârşitul ostilităţilor; prevederi mai detaliate asupra persoanelor rănite, bolnave şi naufragiate, precum şi asupra unităţilor, transporturilor şi personalului medicale; prevederi mai precise asupra protecţiei populaţiei civile, incluzând interzicerea mişcărilor forţate a civililor, cu excepţia acelor situaţii în care securitatea civililor este ameninţată sau motive militare imperative o solicită. Aceste obligaţii scrise sunt completate de dreptul cutumiar, care derivă din practica general acceptată ca drept de către state. Articolul 3 comun al Convenţiilor de la Geneva introduce noţiunea de participare directă sau „activă” la ostilităţi. Participare activă la ostilităţi de către civili presupune pierderea imunităţii de a fi atacaţi pe timpul unei asemenea participări şi poate de asemenea determina, după capturarea lor, condamnarea penală în baza dreptului penal intern al statului de deţinere. În ciuda consecinţelor legale serioase implicate, nici Convenţiile de la Geneva nici Protocoalele Adiţionale ale acestora, nu includ o definiţie a ceea ce constituie luarea unei „părţi active la ostilităţi” sau chiar ce constituie participare indirectă.
Un conflict armat internaţional este un război declarat sau oricare altă confruntare armată între două sau mai multe state, chiar dacă starea de război nu este recunoscută de una din părţi. Este necesar de a se accentua că nu este cerut un anumit nivel minim al intensităţii, organizare militară, sau control asupra teritoriului pentru ca un conflict armat internaţional să fie recunoscut ca atare. Un conflict armat internaţional poate consta simplu în lupta de nivel scăzut (sau poate să nu existe deloc luptă), incursiunila scară redusă în teritoriul inamicului, sau o invazie care întâmpină rezistenţă.
Există peste 30 de instrumente internaţionale în vigoare care reglementează aspecte ale conflictului armat internaţional. Cele patru Convenţii de la Geneva din 1949 (GC I-IV) cu privire la protecţia persoanelor care nu (mai) iau parte la ostilităţi (răniţi, bolnavi, naufragiaţi pe mare, prizonieri de război, persoane decedate, civili şi cei care se îngrijesc de victimele conflictului armat) se aplică. Convenţia IV de la Geneva se aplică de asemenea, în toate cazurile de ocupaţie totală sau parţială a teritoriului unei Înalte Părţi Contractante, chiar dacă ocupaţia nu întâmpină nici o rezistenţă (art. 2 comun celor patru convenţii). Protocolul Adiţional I din 1977 (AP I), care suplimentează Convenţiile de la Geneva din 1949, se aplică în toate conflictele armate internaţionale, în situaţii de ocupaţie (AP I, Art. 1 aln.3) şi în conflicte armate în care „popoarele luptă împotriva dominaţiei coloniale şi ocupaţiei străine şi împotriva regimurilor rasiste, în exercitarea dreptului popoarelor de a dispune de ele însele, consacrat în Carta Naţiunilor Unite şi în Declaraţia referitoare la principiile de Drept internaţional privind relaţiile amicale şi cooperarea între State în conformitate cu Carta Naţiunilor Unite.” (AP I, Art. 1 aln. 4).
Alte instrumente internaţionale care reglementează ducerea ostilităţilor pe uscat (Convenţia IV de la Haga din 1907 cu regulamentele anexate) sau pe mare (Convenţia X de la Haga din 1907), protecţia bunurilor culturale (Convenţia de la Haga din 1954 pentru protecţia bunurilor culturale în caz de conflict armat, completată cu cele două protocoale, din 1954 şi 1999), interzicerea sau limitarea folosirii a numeroase tipuri de arme (Protocolul de la Geneva din 1925 pentru interzicerea întrebuinţării în război a gazelor asfixiante, toxice sau similare şi a mijloacelor bacteriologice; Convenţia din 1972 asupra armelor biologice; Convenţia din 1980 asupra interzicerii unor arme convenţionale cu cele cinci protocoale; Convenţia din 1993 asupra armelor chimice şi Convenţia de la Ottawa din 1997 cu privire la minele antipersonal) şi dreptul neutralităţii (Convenţia V de la Haga din 1907 cu privire la drepturile şi obligaţiile puterilor şi persoanelor neutre în caz de război terestru; Convenţia XIII de la Haga din 1907 cu privire la drepturile şi obligaţiile puterilor neutre în caz de război naval). În cazurile nereglementate de convenţii, protocoale sau alte acorduri internaţionale, sau în cazul denunţării unor acorduri, persoanele civile şi combatanţii rămân sub ocrotirea şi sub autoritatea principiilor Dreptului internaţional, aşa cum rezultă din uzanţele stabilite, din principiile umanităţii şi din exigenţele conştiinţei publice (AP I, Art. 1 aln. 2; GC I, Art. 63; GC II, Art. 62; GC III, Art. 142; GC IV, Art. 158).
În ceea ce priveşte reglementarea folosirii forţei pe timpul conflictului armat internaţionalizat constatăm că un conflict armat intern este considerat a fi internaţionalizat atunci când acesta implică forţe armate a uneia sau mai multe state străine. Aceste state intervin fie prin desfăşurarea forţelor proprii în conflict fie prin exercitarea unui control general asupra forţelor locale. Nu este suficient pentru a stabili că un conflict armat este internaţionalizat pentru a determina care drept este aplicabil. Există patru situaţii diferite care trebuie luate în considerare: 1) relaţia dintre două state străine intervenind în numele părţilor adverse în conflict este guvernată de dreptul internaţional umanitar; 2) relaţia între guvernul local şi statul străin intervenind în numele insurgenţilor este guvernată de dreptul internaţional umanitar; 3) relaţia între guvernul local şi insurgenţi este guvernată de dreptul conflictelor armate fără caracter internaţional; 4) relaţia între insurgenţi şi statul străin intervenind în numele guvernului local este guvernată de dreptul conflictelor armate fără caracter internaţional. Implicaţiile practice în cazul conflictului armat internaţionalizat sunt similare celor de la conflictul armat internaţional, respectiv cel fără caracter internaţional.
Abordarea juridică a folosirii forţei la în acţiunile militare naţionale are o însemnătate deosebită în condiţiile noului mediu de securitate al secolului XXI marcat de numeroase riscuri şi ameninţări. Dificultatea acestei abordări urmează stării de inadaptare sau chiar a lipsei capabilităţilor de contracarare a acestor factori destabilizatori ai securităţii naţionale: terorismul, criminalitatea transfrontalieră, proliferarea armelor de nimicire în masă, care toate solicită noi capabilităţi generatoare de noi raporturi de folosire a forţei.
* Lector universitar drd., Universitatea Naţională de Apărare „Carol I”

[1] art. 22 din Anexa la cea de-a patra Convenţie de la Haga din 1907: Regulamentul privind respectarea legilor şi obiceiurilor războiului.
[2] International Covenant on Civil and Political Rights.
[3] 302 Ion Dragoman, ELEMENTE DE LEGISLAŢIE MILITARA: DREPTURI SI LIBERTĂŢI FUNDAMENTALE,
(Bucureşti: Editura Universităţii Naţionale de Apărare ‘Carol I’, 2005), p. 36.
[4] Ion Dragoman, ELEMENTE DE LEGISLAŢIE MILITARĂ: DREPTURI ŞI LIBERTĂŢI FUNDAMENTALE,
(Bucureşti: Editura Universităţii Naţionale de Apărare ‘Carol I’, 2005), p. 36; Ion Dragoman, Mircea Radu,
MODERNITATE ÎN PROBLEMELE FUNDAMENTALE DE DREPT INTERNAŢIONAL UMANITAR. TEZE ŞI
SINTEZE, (Focşani: Editura Zedax, 2005), p.296.
[5] Dreptul la viaţă, interzicerea torturii şi a pedepselor ori tratamentelor inumane sau degradante; interzicerea
sclaviei şi aservirii; protecţia împotriva efectelor retroactive ale legilor penale; dreptul la respectarea proprietăţii
private; dreptul la căsătorie şi întemeierea unei familii (Convenţia Europeană a drepturilor omului). În afară de
acestea, Pactul Internaţional din 1966 cu privire la Drepturile Civile şi Politice conţine alte trei drepturi
nederogabile: interzicerea pedepsei cu închisoarea pentru imposibilitatea executării obligaţiilor contractuale
(art.11), recunoaşterea personalităţii pretutindeni (art.16) şi libertatea de gândire, conştiinţă şi religie (art.18), cf.
Ion Dragoman, ELEMENTE DE LEGISLAŢIE MILITARA: DREPTURI SI LIBERTĂŢI FUNDAMENTALE,
(Bucureşti: Editura Universităţii Naţionale de Apărare ‘Carol I’, 2005), p. 21.
[6] United Nations Code of Conduct for Law Enforcement Officials (CCLEO, 1979)
[7] the Basic Principles on the Use of Force and Firearms by Law Enforcement Officials (BPUFF, 1990).
[8] cunoscute în literatura de specialitate românească drept contra surpriza (counter surprise) şi contraagresiunea
(counter-agression, aceste situaţii excepţionale sunt reglementate de doctrina NATO în domeniul
gestionării crizelor (Sistemul NATO de Răspuns la Crize – NCRS – NATO CRISIS RESPONSE SYSTEM).
Carta Albă a Securităţii constată necesitatea alinierii sistemului de management al crizelor din România cu
măsurile luate la nivelul Alianţei în această direcţie. Pentru mai multe detalii, Florian Pinţa, MANAGEMENTUL
CRIZELOR, (Bucureşti: Editura Universităţii Naţionale de Apărare, revista Impact Strategic, nr.15/ 2005)
[9] Constantin Moştoflei, Petre Duţu, ARMATA ROMÂNIEI ŞI GARANTAREA DEMOCRAŢIEI
CONSTITUŢIONALE, (Bucureşti: Editura Universităţii Naţionale de Apărare „Carol I”, 2005), p.15.
[10] Legea 60 din 23 septembrie 1991 privind organizarea si desfăşurarea adunărilor publice (M.Of. nr. 192/25
septembrie 1991).
[11] Art. 1 din OUG nr. 1 din 21 ianuarie 1999 privind regimul stării de asediu si regimul stării de urgenţă,
completată, modificată şi aprobată prin L 453/ 1 noiembrie 2004.
[12] OUG nr. 1 din 21 ianuarie 1999 privind regimul stării de asediu si regimul stării de urgenţă, completată,
modificată şi aprobată prin L 453/ 1 noiembrie 2004.
[13] Art. 35 din OUG 1/ 1999 prevedea folosirea armamentului din dotare si a muniţiei aferente prin derogare de
la legislaţia in materie, in vigoare pe timp de normalitate, dată fiind iminenţa situaţiei operative.
[14] Legea cu privire la regimul armelor, dispozitivelor militare şi muniţiilor deţinute de Ministerul Apărării şi de
forţele armate străine staţionate pe teritoriul României (proiect), <www.mod.ro>.
[15] De exemplu, ROE v. RUF, Marine Corps Gazette, http://www.mca-marines.org/Gazette/ ; GUARD
DETAINEES, http://www.armystudyguide.com/; David G. Bolgiano, ROE/RUF: RESPONSE TO
NETHERLAND’S ARTICLE MISSES POINT ENTIRELY , http://findarticles.com , acesate la 27.10.2007.
[16] Prosecutor v. Dusko Tadic, Case No. IT-94-1-AR72, Decision on the Defence Motion for Interlocutory
Appeal on Jurisdiction, 2 October 1995 (ICTY Appeals Chamber), para. 70,
<http://www.un.org/icty/tadic/appeal/decision-e/51002.htm>.
[bookmark: _GoBack]
